Latvijas Bankas Gada pārskats 2023: Mārtiņa Kazāka uzruna
Channel: LatvijasBanka
Date: 24/04/2024

2023. gads Latvijas Bankai bija ražīgs.

Ir ielikti pamati jaunam ekonomikas izaugsmes ciklam. 

Ir savaldīta inflācija, un jau drīzumā varēs sākt pakāpeniski samazināt procentu likmes. Zema inflācija un zemākas procentu likmes palīdzēs ekonomikai augt.

2023. gadā Latvijas Bankas komanda kļuva vēl jaudīgāka un vēl stiprāka, jo mums pievienojās Finanšu un kapitāla tirgus komisijas kolēģi. 

Labāka finanšu sektora pakalpojumu pieejamība un godprātīgam klientam draudzīgs banku sektors ir darbības virziens, kur jau daudz ir darīts un pie kā turpināsim strādāt arī šogad. 2024. gads būs pagrieziena gads, kad pērn veiktie darbi sāks nest augļus.

Šajā ģeopolitiskajā situācijā ļoti svarīga ir drošība. Tāpēc īpaša uzmanība ir pievērsta kritisko finanšu pakalpojumu stiprināšanai gan skaidrās, gan bezskaidrās naudas norēķinos. Šo darbu turpināsim arī šogad.

Es saku lielu paldies saviem kolēģiem par padarīto! Latvijas Banka strādā Latvijas labā, un sabiedrība to vērtē augstu. Latvijas Bankai uzticas turpat 2/3 Latvijas iedzīvotāju. Esam starp TOP 5 institūcijām, kurām Latvijā uzticas visvairāk. Tās ir Nacionālie bruņotie spēki, skolas, Valsts prezidents, policija un centrālā banka.

Augstus un ambiciozus mērķus sev izvirzām arī 2024. gadam. Mūsu mērķis ir – jaudīgi attīstībā –, ko novēlu gan kolēģiem, gan Latvijas sabiedrībai kopumā.

Gada pārskats pieejams vietnē https://gadaparskats.latvijasbanka.lv